**Cale Douglas Makar** (s. 30. lokakuuta 1998 Calgary, Alberta, Kanada) on kanadalainen jääkiekkopuolustaja, joka pelaa NHL-joukkue Colorado Avalanchessa. Colorado Avalanche varasi Makarin koko NHL:n varaustilaisuuden sadantena kahtenakymmenenä pelaajana kesällä 2017. Hän laukoo oikealta.

Pelityyli
---------

*The Sports Forecaster* -sivuston mukaan Makar on nopea ja hyökkäävä puolustaja, joka luistelee hyvin ja joka on hyvä hyökkäysalueella. Hän on hyvä ylivoimapelissä, liikuttaa kiekkoa nopeasti ja syöttää hyvin. Makar ei ole kuitenkaan kovin isokokoinen, ja hänen tulisi lisätä voimaa sekä kehittää kiekotonta pelaamistaan.

Makaria on verrattu pelityyliltään usein Erik Karlssoniin.

Ura
---

### Seuraura

#### Junioriura

Colorado Avalanche varaamassa Makarin neljäntenä pelaajana NHL:n varaustilaisuudessa 2017.
Makar aloitti jääkiekkoilun Albertan Crowchildissa. Hän siirtyi juniorina sittemmin NWCAA Bruinsiin, jossa Makar voitti kauden 2011–2012 päätteeksi ikäluokassaan Hockey Calgaryn mestaruuden. Kaudeksi 2012–2013 hän siirtyi Calgary Flamesin Bantam-joukkueeseen. Medicine Hat Tigers varasi Makarin 164. pelaajana WHL:n varaustilaisuudessa 2013. Hän ei kuitenkaan koskaan siirtynyt CHL:ään, jotta Makar voisi tulevaisuudessa pelata Yhdysvaltain yliopistosarjoissa. Kaudella 2014–2015 hän aloitti Brooks Banditsin joukkueessa AJHL-junioriliigassa. Makar eteni joukkueen kanssa aina liigan loppuotteluihin saakka, mutta mestaruuden vei kuitenkin Spruce Grove Saints. Hän pelasi suurimman osan runkosarjastaan kuitenkin AMHL:n Calgary Flames Midgetissa, ja Makar valittiin kauden päätteeksi sarjan ensimmäiseen tähdistökentälliseen.

Kaudella 2015–2016 Makar oli Brooks Banditsin AJHL-joukkueen toiseksi paras syöttäjä ja tehokkain puolustaja tehopistein 10+45=55, joilla hän jakoi liigan puolustajien syöttöpörssin voiton Bonnyville Pontiacsin Brinson Pasichnukin kanssa ja sijoittui puolustajien pistepörssissä toiseksi hänen jälkeensä. Makar voitti myös AJHL:n pudotuspelien puolustajien pistepörssin tehopistein 3+11=14. Hän voitti kauden päätteeksi liigan mestaruuden. Makar valittiin sekä AJHL:n että koko CJHL:n vuoden tulokkaaksi. Hänet valittiin AJHL:n eteläisen divisioonan tähdistökentälliseen sekä tulokkaiden tähdistökentälliseen. Makar voitti myös Royal Bank Cup -turnauksen pistepörssin tehopistein 4+3=7, ja hänet valittiin turnauksen arvokkaimmaksi pelaajaksi saaden Roland Mercier Trophyn. Hänet valittiin myös parhaaksi puolustajaksi.

Fargo Force varasi Makarin 173. pelaajana USHL:n varaustilaisuudessa 2016. Hän jatkoi kaudella 2016–2017 kuitenkin pelejään AJHL:ssä. Makar oli tehopistein 24+51=75 Banditsin kolmanneksi paras pistemies. Hän voitti koko liigan puolustajien piste-, maali- ja syöttöpörssin sekä sijoittui pistepörssissä kuudenneksi. Makar voitti myös AJHL:n pudotuspelien puolustajien syöttöpörssin sekä jakoi puolustajien pistepörssin voiton joukkuetoverinsa Dennis Cesanan kanssa tehopistein 5+11=16. Hän voitti kauden päätteeksi liigan mestaruuden ja palkittiin pudotuspelien arvokkaimpana pelaajana. Makar valittiin myös AJHL:n arvokkaimmaksi pelaajaksi ja parhaaksi puolustajaksi. Hän saavutti myös Royal Bank Cupissa joukkueineen hopeaa, ja hänet valittiin turnauksen arvokkaimmaksi pelaajaksi saaden Roland Mercier Trophyn. Hänet valittiin myös parhaaksi puolustajaksi sekä koko CJHL:n vuoden pelaajaksi.

Makaria pidettiin Miro Heiskasen ohella parhaana puolustajana NHL:n varaustilaisuuteen 2017. Muun muassa NHL:n verkkosivujen 12 kykyjenetsijälle tekemän kyselyn mukaan Makar oli Heiskasta parempi äänin 7–5. Itse varaustilaisuudessa Heiskanen kuitenkin varattiin ennen Makaria koko varaustilaisuuden kolmantena pelaajana. Colorado Avalanche varasi Makarin heti perään neljäntenä pelaajana. Hänestä tuli kaikkien aikojen pienimmällä numerolla AJHL-liigasta NHL:ään varattu pelaaja Joe Colbornen, joka varattiin 16. varauksena vuonna 2008, jälkeen.

Kaudeksi 2017–2018 Makar siirtyi Massachusettsin yliopistojoukkueeseen Amherstissa. Hän oli viidellä maalillaan joukkueensa eniten maaleja tehnyt puolustaja. Makar teki fuksi-vuotenaan kaikkiaan 21 tehopistettä. Hänet valittiin kauden päätteeksi Hockey Eastin kolmanteen tähdistökentälliseen ja tulokkaiden tähdistökentälliseen. Kaudella 2018–2019 Makar nousi Amherstin kapteeniksi.

### NHL

Heinäkuussa 2021 Makar teki Colorado Avalanchen kanssa kuusivuotisen ja 54 miljoonan dollarin arvoisen jatkosopimuksen. Kauden 2021–2022 päätteeksi hänestä tuli Stanley Cup -voittaja, kun Avalanche kaatoi loppuottelusarjassa Tampa Bay Lightningin voitoin 4–2. Makar palkittiin Conn Smythe Trophylla pudotuspelien arvokkaimpana pelaajana hänen tehtyään pudotuspeleissä yhteensä 29 tehopistettä. Hänestä tuli myös Bobby Orrin ja Nicklas Lidströmin lisäksi NHL:n historian kolmas puolustaja, joka on voittanut Conn Smythe Trophyn ja Norris Trophyn saman kauden aikana.

Makar on ensimmäinen ja ainoa NHL-puolustaja, joka rikkoi 200 pisteen rajan alle 200 ottelussa. Näin ollen hän on tehnyt 200 pistettä puolustajana pienimmällä NHL-ottelumäärällä. Hän teki 200. pisteen 195. ottelussaan marraskuussa 2022. Lähimmäksi saavutusta on päässyt venäläinen Sergei Zubov.

### Maajoukkueura

Makar pelasi alle 20-vuotiaiden maailmanmestaruuskilpailuissa vuonna 2018, jolloin hän voitti joukkueineen maailmanmestaruuden. Makar jakoi tehopistein 3+5=8 koko turnauksen puolustajien pistepörssin voiton Tšekin Libor Hájekin kanssa ja puolustajien maalipörssin voiton Slovakian Martin Bodákin kanssa. Hänet valittiin turnauksen tähdistökentälliseen. Turnauksessa valmennus valitsi Makarin Kanadan joukkueen yhdeksi kolmesta parhaasta pelaajasta. Hänet valittiin myös Sveitsiä vastaan pelatun puolivälieräottelun päätteeksi joukkueensa ottelun parhaaksi pelaajaksi.

Makar edusti myös Canada Westin joukkuetta alle 19-vuotiaiden World Junior A Challengessa vuosina 2015 ja 2016, joista ensimmäinen turnaus päättyi kultaan. Hänet valittiin turnauksen tähdistökentälliseen. Vuoden 2016 turnauksessa Makar toimi joukkueensa kapteenina. Hän voitti tehopistein 4+4=8 turnauksen puolustajien piste-, maali- ja syöttöpörssin sekä jakoi Canada Westin sisäisen maalipörssin voiton Carter Turnbullin kanssa. Makar valittiin turnauksen tähdistökentälliseen.

Makar sai myös vain 19-vuotiaana kutsun Kanadan joukkueeseen Pyeongchangin olympiakisoihin vuonna 2018, mutta hän kuitenkin yllättäen kieltäytyi kutsusta.

Muuta
-----

Makarin pikkuveli Taylor pelaa hyökkääjänä Brooks Banditsin AJHL-joukkueessa. Heidän serkkunsa Mark Logan pelasi Calen kanssa Banditsissa kaudella 2014–2015 ja hän pelaa nykyään hyökkääjänä RIT:n yliopistojoukkueessa. Veljesten toinen serkku, jo edesmennyt Tom Lysiak pelasi omalla urallaan hyökkääjänä lähes tuhat NHL-ottelua.

Cale Makarin isän vanhemmat ovat lähtöisin Ukrainasta, josta he muuttivat Albertan Calgaryyn.

Makar on valittu myös EA Sportsin NHL 24 -videopelin kansikuvaan.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2013–2014 | Calgary Flames Midget | AMHL | 6 | 0 | 1 | 1 | 4 | - | - | - | - | - |
| 2014–2015 | Calgary Flames Midget | AMHL | 34 | 7 | 16 | 23 | 14 | 2 | 0 | 0 | 0 | 0 | Ykköstähdistö |
|  | Brooks Bandits | AJHL | 3 | 1 | 4 | 5 | 4 | 20 | 1 | 6 | 7 | 4 |
| 2015–2016 | Brooks Bandits | AJHL | 54 | 10 | 45 | 55 | 28 | 13 | 3 | 11 | 14 | 0 | Ykköstähdistö |
| 2016–2017 | Brooks Bandits | AJHL | 54 | 24 | 51 | 75 | 18 | 13 | 5 | 11 | 16 | 4 |
| 2017–2018 | UMass (Amherst) | H-East | 34 | 5 | 16 | 21 | 20 | – | – | – | – | – |  |  |  |  |  |  | JMM | 7 | 3 | 5 | 8 | 0 | Ykköstähdistö |
| 2018–2019 | UMass (Amherst) | H-East | 41 | 16 | 33 | 49 | 31 | – | – | – | – | – | Ykköstähdistö |
|  | Colorado Avalanche | NHL | 0 | 0 | 0 | 0 | 0 | 10 | 1 | 5 | 6 | 0 |
| 2019–2020 | Colorado Avalanche | NHL | 57 | 12 | 38 | 50 | 12 | 15 | 4 | 11 | 15 | 0 |
| 2020–2021 | Colorado Avalanche | NHL | 44 | 8 | 36 | 44 | 12 | 10 | 2 | 8 | 10 | 2 | Ykköstähdistö |
| 2021–2022 | Colorado Avalanche | NHL | 77 | 28 | 58 | 86 | 26 | 20 | 8 | 21 | 29 | 10 |
| 2022–2023 | Colorado Avalanche | NHL | 60 | 17 | 49 | 66 | 30 | 6 | 1 | 4 | 5 | 6 |
| 5 kautta | yhteensä | NHL | 238 | 65 | 181 | 246 | 80 | 61 | 16 | 49 | 65 | 18 |
| 2 kautta | yhteensä | H-East | 75 | 21 | 49 | 70 | 51 | – | – | – | – | – |

Lähteet
-------

* Cale Makar The Internet Hockey Databasessa (englanniksi)
* Cale Makar Eurohockey-sivustolla (englanniksi)
* Cale Makar *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8  Cale Makar *Elite Prospects*. Everysport Media Group AB.  (englanniksi)
2. ↑  Cale Makar Stats, Profile, Bio, Analysis and More *sportsforecaster.com*. XML Team Solutions, LLC. Viitattu 8.1.2018. (englanniksi)
3. 1 2  Morreala, Mike G.: 5 things to know about Cale Makar *NHL.com*.  31.5.2017. BUFFALO:  National Hockey League. Viitattu 8.1.2018. (englanniksi)
4. 1 2 3  Cale Makar The Internet Hockey Databasessa (englanniksi)
5. ↑  Visuri, Roope: NHL-kykyjenetsijät eri mieltä varaustilaisuuden kuumasta kysymyksestä – onko suomalaislupaus koko draftin paras pelipaikallaan? *yle.fi*.  20.6.2017. Yleisradio Oy. Viitattu 8.1.2018.
6. ↑
7. ↑  Cale Makar becomes fastest defenseman in NHL history to reach 200 points Daily Faceoff. Viitattu 29.11.2022. (englanniksi)
8. ↑  BEST PLAYER OF THE GAME SELECTED BY THE TEAM (pdf)  5.1.2018. IIHF.  Arkistoitu 6.1.2018. Viitattu 8.1.2018. (englanniksi)
9. ↑  Radikaali päätös! NHL-megalupaus kieltäytyi olympialaiskutsusta – "Jokin tässä haisee pahasti" *suomikiekko.com*.  11.1.2018. Nordic Sport Media. Viitattu 11.1.2018.
10. ↑  Stelmach, Ihor: Ukrainian pro hockey update *ukrweekly.com*.  8.6.2018. The Ukrainian Weekly.  Arkistoitu 21.12.2018. Viitattu 28.12.2018. (englanniksi)
11. ↑  Cale Makar valittiin NHL 24 -pelin kanteen – jatkuuko vuosikymmeniä kestänyt kirous?Viitattu 6.11.2023